Diari Oficial de la Generalitat Valenciana


Sumari del DOGV 5775, del 02-06-2008 (2008/6742)

RESOLUCIÓ de 25 d'abril de 2008, del director gerent de l'Agència Valenciana de Salut, que desestima el recurs d'alçada número RHU 6/07.
----------------------------------------------------------------------------------------------------------------------------------------

### Dades del document

Número de DOGV
:   5775

Data del DOGV
:   02-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/6742


Data del document
:   25-04-2008

Organisme emissor
:   Conselleria de Sanitat

Tipus de document
:   Resolució

RESOLUCIÓ de 25 d'abril de 2008, del director gerent de l'Agència Valenciana de Salut, que desestima el recurs d'alçada número RHU 6/07. [2008/6742]  
Vist el recurs d'alçada interposat per José V. Monsonís Peirats, contra l'acord del Col·legi Oficial de Farmacèutics de Castelló de 26 d'octubre de 2007, pel qual s'inclou la seua oficina de farmàcia en el torn de servicis d'urgència del municipi de Castelló per a l'any 2008 i successius, i examinats els següents,  
Fets  
I. En data 26 d'octubre de 2007, el Col·legi Oficial de Farmacèutics de Castelló acorda incloure l'oficina de farmàcia de José V. Monsonís Peirats en els torns del servici d'urgència del municipi de Castelló establits per a l'any 2008 i successius.  
III. José V. Monsonís Peirats, en desacord amb la mesura, interposa un recurs d'alçada davant del secretari autonòmic de l'Agència Valenciana de Salut en data 7 de desembre de 2007, en el qual sol·licita la suspensió cautelar de l'acord recorregut i, per tant, l'exclusió del torn de guàrdia nocturn previst.  
VI. El recurs interposat es va traslladar als farmacèutics i ajuntament interessats, i es va publicar en el DOCV sense que s'hi presentaren al·legacions.  
Als anteriors fets s'apliquen els següents  
Fonaments jurídics  
I. Esta Agència Valenciana de Salut és competent per a resoldre el present recurs per raó del Reial Decret 278/1980, de 25 de gener, sobre transferència de competències en matèria de sanitat, la Llei 5/1983, de 30 de desembre, de Govern Valencià, la Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana, el Decret 187/1997, de 17 de juny, del Govern Valencià, sobre horaris d'atenció al públic, servicis d'urgència i vacacions de les oficines de farmàcia de la Comunitat Valenciana, la Llei 4/2005, de 17 de juny, de Salut Pública de la Comunitat Valenciana, el Decret 25/2005, de 4 de febrer, del Consell de la Generalitat Valenciana, pel qual s'aproven els Estatuts de l'Agència Valenciana de Salut i la Llei 30/1992, de 26 de novembre, i les seues modificacions.  
II. José V. Monsonís Peirats sol·licita la suspensió cautelar de l'acord recorregut i, per tant, la seua exclusió del torn de guàrdia nocturn previst per entendre que es mantenen les condicions que van propiciar que la seua oficina de farmàcia fóra exclosa en 1978 del torn rotatori de servicis d'urgències que presten les farmàcies del municipi de Castelló per trobar-se en una zona d'elevada perillositat, que el servici al públic està garantit tal com es presta el servici en l'actualitat, que la seua salut "ha empitjorat considerablement" i que hi ha farmàcies en poblacions annexes a Castelló que no fan el torn de servicis d'urgència "sense causa motivada".  
La Llei estatal 16/1997, de 25 d'abril, de Regulació dels Servicis de les Oficines de Farmàcia, reconeix la possibilitat d'establir un règim de liberalització i flexibilitat horària, però conjugant-lo amb la necessitat que l'administració determine uns servicis mínims i regule uns torns d'urgència per a salvaguardar, en tot cas, la contínua i eficaç prestació de l'assistència farmacèutica.  
L'article 32 de la Llei 6/1998, de 22 de juny, de la Generalitat Valenciana d'Ordenació Farmacèutica de la Comunitat Valenciana, en concordança amb la legislació bàsica de l'Estat en esta matèria, establix que l'organització de l'horari d'atenció al públic, servicis d'urgència i vacances de les oficines de farmàcia, s'efectuaran tenint en compte les característiques poblacionals i geogràfiques, garantint a la població l'assistència farmacèutica de forma permanent.  
En el present cas, el creixement i desenvolupament del municipi de Castelló fa que la zona en què se situa la dita oficina de farmàcia ja no estiga aïllada ni que tinga un risc major per a la seguretat ciutadana al de la resta del municipi, segons comunica el Col·legi Oficial de Farmacèutics de Castelló en l'informe que ens va ser enviat. A més a més, la no-prestació del servici d'urgència, encara que estiga garantida l'assistència farmacèutica de forma permanent a la població, implica una discriminació cap a la resta d'oficines de farmàcia que sí que presten el servici. En conseqüència, procedix desestimar el recurs interposat i ratificar l'acord col·legial recorregut.   
Per raó dels fets i fonaments jurídics anteriors, resolc desestimar el recurs d'alçada número RHU 6/07 interposat per José V. Monsonís Peirats, contra l'acord del Col·legi Oficial de Farmacèutics de Castelló de 26 d'octubre de 2007, pel qual s'inclou la seua oficina de farmàcia en el torn de servicis d'urgència del municipi de Castelló per a l'any 2008 i successius.  
Que es notifique esta resolució a les persones interessades amb l'advertència que posa fi a la via administrativa i que s'hi pot interposar un recurs contenciós administratiu en el termini de dos mesos, comptats a partir de l'endemà al de la data de la notificació, d'acord amb els articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
València, 25 d'abril de 2008. El director gerent de l'Agència Valenciana de Salut: Luis Rosado Bretón.